Predkladacia správa

V súlade s Programovým vyhlásením vlády na roky 2006–2010, ktorým sa vláda zaviazala posilniť a zefektívniť ekonomickú dimenziu diplomacie s cieľom podpory proexportných aktivít a prílevu priamych zahraničných investícií, predkladá minister financií spolu s ministrom zahraničných vecí Návrh na zriadenie Zastupiteľského úradu SR v Hanoji, Vietnamská socialistická republika.

Návrh vychádza z analýzy politického a ekonomického vývoja vo Vietname, z ktorej vyplynula potreba zriadiť v krajine ZÚ ako jeden z hlavných nástrojov na plnenie zahraničnopolitických a obchodno-ekonomických úloh v teritóriu.  

Vietnamská socialistická republika je politicky stabilná krajina s dlhodobo dynamicky sa rozvíjajúcou ekonomikou. Reformy, ktoré zavádza vietnamská vláda, vytvárajú podmienky na príliv zahraničného kapitálu a dynamický rozvoj národného hospodárstva. Prioritou vlády SR je aktívne pôsobiť v teritóriu dynamických politických a hospodárskych zmien a tým vytvárať podmienky na rozvoj bilaterálnej spolupráce vo všetkých oblastiach.

	SR mala zastupiteľský úrad vo Vietname od svojho vzniku. V roku 2003 vláda SR  z dôvodu presunu systemizovaných miest a rozpočtových prostriedkov na Stále zastúpenie pri EÚ v Bruseli v súvislosti so vstupom SR do EÚ schválila návrh na uzavretie ZÚ, ku ktorému došlo v r. 2004 (z rovnakého dôvodu boli zatvorené ZÚ SR v Abu Dhabí, Alžíri a Santiágo de Chile). Týmto krokom Slovenská republika odišla z krajiny tradičného pôsobenia. Možno konštatovať, že pozitívne dopady v podobe šetrenia verejných financií MZV SR sú výrazne nižšie ako straty v oblasti rozvoja obchodno-ekonomickej spolupráce. 

Návrh na zriadenie ZÚ v Hanoji bol predložený na rokovanie vlády v máji 2007 ako súčasť materiálu Správa o stave siete ZÚ SR v zahraničí v r. 2007. Otvorenie úradu sa neuskutočnilo z finančných dôvodov. Aby sa predišlo opätovnému nenaplneniu návrhu zriadiť ZÚ SR Hanoj, predkladaný materiál navrhuje prideliť financie na zriadenie úradu v roku 2008 z rezervy vlády SR.

	Spolu so zriadením zastupiteľského úradu sa zriaďuje aj Obchodno-ekonomické oddelenie pri ZÚ Hanoj, ktorého prevádzku zabezpečuje MH SR. 

	Materiál bol predložený na medzirezortné pripomienkové konanie, na rokovanie vlády sa predkladá bez rozporov.